AlexejDobrolubov/national_council_slovak_2010 huggingface dataset:
24. schôdza NR SR - 1.deň - B. popoludní
Dátum: 2021-02-24
Poslanec: Mazurek, Milan (-)
Druh vystúpenia: Vystúpenie s faktickou poznámkou

49. Pán predseda parlamentu Boris Kollár, mňa ako úprimne fascinuje tá neuveriteľná schopnosť, ktorú máte, že vy si všetko v podstate priznáte, ospravedlníte sa a ideme ďalej, a to je jedno, či sa týka 15-ročných dievčat, transsexuálov alebo skráteného legislatívneho konania. Skrátka vy si uvedomujete, že no, nie je to úplne vhodné, nie je to možno úplne správne, no, ale tak musíme, lebo tak treba, no tak tak to bude. No tak prepáčte, tak nejak tá vaša komunikácia vyzerá a niektorí sa s ňou možno môžu uspokojiť, niektorí môžu zatlieskať, ale ja si predsa len myslím, že by sme od tejto vlády mali ako opozícia očakávať viac a hlavne plnenie vlastných sľubov definovaných v programovom vyhlásení vlády. A čo sa týka toho, akým spôsobom chcete stavať byty, ako ste nás tu opojili tou historkou, že zahraničné dôchodkové fondy sem prídu, skúpia celý trh, budú mať na tom fantastickú vatu, vy budete teda garantovať ľuďom tú výšku nájomného a ony budú mať z toho perfektný zisk a bude všetko fungovať. No, akože prepáčte, ale to nemôžete myslieť vážne. Tak zahraničné firmy, zahraničné dôchodkové fondy skúpia celý slovenský trh, ľudia na Slovensku nebudú vlastniť nič, budú bývať v nájomnom a kanadskí alebo americkí alebo neviem akí dôchodcovia si budú užívať a pozerať, ako im slovenský ťažko pracujúci človek, ktorý žije v nájomnom byte, garantuje ich dôchodok. Úplne nádherná predstava, musím povedať, v úvodzovkách. A potom by ma napadlo, že ako teda stavali tie byty v tom minulom režime, či tiež prišli zahraničné dôchodkové fondy a postavili to celé? A ľudia mali garantované bývanie a predsa len nejak tá masová výstavba fungovala. Veď mnohí z nás bývame ešte v stavbách, ktoré boli za toho režimu postavené. Tí ľudia mali prácu, tie byty boli stavané a ja nemám pocit, že by dnes bolo pre štát takým obrovským problémom založiť štátnu firmu a začať to prevádzkovať na vlastnej réžii. Prečo na všetko potrebujete gigantických zahraničných developerov, ako ste to sám povedali? Ja skrátka nemôžem súhlasiť s tým, že títo skúpia slovenský trh a to bude riešenie bývania pre slovenských obyvateľov.
24. schôdza NR SR - 1.deň - B. popoludní
Dátum: 2021-02-24
Poslanec: Mazurek, Milan (-)
Druh vystúpenia: Vystúpenie s faktickou poznámkou

25. Miro, perfektne si im to povedal. Je to presne tak. Sami sa tu zaštiťovali aj v programovom vyhlásení vlády, že vyčítajú bývalej vláde to, ako zneužívala skrátené legislatívne konania na aktuálnu politickú potrebu. To znamená, potrebovali si niečo priniesť do parlamentu, chceli to mať rýchlo vybavené alebo keď niečo pokazili a potrebovali to rýchlo nejak zalepiť, tak skrátka prišli so skráteným legislatívnym konaním. Stále hovorili o tom, že toto chcú zmeniť, že chcú byť tá slušná a rozumná alternatíva, ktorá bude ukazovať občanom, že to chcú robiť inak a v súlade so zákonmi a predpismi a jednoducho aj dobrými mravmi, ktorými by sa Národná rada mala riadiť. A tu vidíme zase výsledok. Už ixypsilontýkrát opäť skrátené legislatívne konanie, ktoré nie je ničím odôvodnené. Tu sa nebavíme o tom, či je tu dôvod alebo nie je dôvod, pretože ten dôvod skrátka nie je. Je to fakt, že to ide do rozporu s rokovacím poriadkom Národnej rady a nedochádza tu k žiadnemu vážnemu ohrozeniu Slovenskej republiky, ja neviem, štátnemu rozpočtu, ľudských práv, bezpečnosti a ďalších vecí, ale vláda skrátka chce mať možnosť efektívnejšie, ako to oni nazývajú, to znamená viac vyberať pokuty od ľudí. To je celý proste princíp tohto návrhu zákona. Chcú si skrátka zabezpečiť to, aby im tých pokút teoreticky, ktoré sa dnes nepodarí vybrať, namiesto toho, aby zmenili ten proces, tak jednoducho aby mohli neskôr v budúcnosti tým ľuďom poslať. To znamená, keď niekto zabudne na to, že nemá platnú diaľničnú známku, vyjde na tú diaľnicu a po viac ako dvoch rokoch mu potom príde pokuta, že niečo porušil, keď si to už ani nepamätá. To znamená, namiesto nejakej prevencie, namiesto snahy o nejaké zjednodušenie toho procesu, len a len vyberať čo najviac pokút. Ako toto súvisí s núdzovým stavom, ako toto súvisí s epidémiou? To neodpovie v podstate nikto. Skrátka treba ľudí ešte viac zdierať.
23. schôdza NR SR - 6.deň - B. popoludní
Dátum: 2021-02-04
Poslanec: Mazurek, Milan (-)
Druh vystúpenia: Vystúpenie s faktickou poznámkou

142. Pán minister financií Heger, ja si dovolím s vami nesúhlasiť, lebo ono to bolo také chlácholivé vystúpenie, že človek by vám aj uveril, ale vy keď poviete, že sa snažíte ako vláda a vy predovšetkým ako minister financií vyčleňovať prostriedky štátneho rozpočtu so zreteľom na čo najväčšiu racionálnosť týchto výdavkov, tak ja si okamžite spomeniem na celoplošné testovanie bez akéhokoľvek zmysluplného výsledku za minimálne sto miliónov eur. Spomeniem si práve na tú spomínanú trnavskú firmu, pritom mohli tieto testy, štát mohol ako taký kupovať napriamo. Spomeniem si na ďalšie kolá celoplošného testovania. Spomeniem si na to, ako sa tu dookola opakujú veci, ktoré nemajú žiaden efekt, žiaden výsledok v konečnom hľadisku, ale štát na nich míňa obrovské desiatky a možno aj stovky miliónov eur. Spomeniem si na tie radary, ktoré kupujeme v situácii, keď, ako vy sám hovoríte, nemáme peniaze na to, aby sme pomáhali slovenským podnikateľom. To znamená, že nesúhlasím s tým, že táto vláda míňa prostriedky štátneho rozpočtu so zreteľom na čo najväčšiu racionalitu. A posledné hľadisko, ktoré vám chcem povedať, a keď hovoríte o tom, že ste tu rád v parlamente a že ako to tu vyzerá, vy ako minister financií za stranu OĽANO vystupujete a pozrite sa, ako sa správa váš poslanecký klub. Počas vášho vlastného prejavu sa rehotajú, správajú sa ako malé deti, ignorujú vás, opozícia sa na vás sústredí omnoho viac ako títo. A najväčšieho hulváta a detinského, ako by som to slušne povedal, ani neviem, pajáca máte za predsedu poslaneckého klubu. Nad tým by ste sa mali zamyslieť. (Reakcie z pléna.)
23. schôdza NR SR - 5.deň - B. popoludní
Dátum: 2021-02-03
Poslanec: Mazurek, Milan (-)
Druh vystúpenia: Vystúpenie s faktickou poznámkou

194. Pán poslanec Šudík, ono je to trochu komplexnejší problém, keď hovoríme o tom, že ste najhorší v boji s krízou, pretože tu nie je, nerátame len počet ľudí, ktorí zomreli nie na COVID, ale s COVID-om, to je dôležité podotknúť, pretože inak by tie čísla boli úplne tragická a strašné. Ale aj z tohto hľadiska je potrebné podotknúť, že túto situáciu vôbec, ale vôbec nezvládate. Lenže to hovoríme aj spôsobe komunikácie, hovoríme tu o výsledkoch, hovoríme tu o šikane ľudí, hovoríme tu o dôvere národa, hovoríme tu o finančnej pomoci ľuďom, ktorí sú zavretí doma, ktorí nemôžu podnikať. Viete, to je komplexný súbor opatrení, ktorý vy ste, ako sa hovorí, že spackali po všetkých stránkach. Pán poslanec Herák, vy ste sa ma pýtali, že či som sedel pri výbere ľudí, ktorí dnes riadia okresné úrady. No nesedel som, mohli ste ma pozvať. Ja by som si prišiel sadnúť, prišiel by som si to vypočuť a kontrolovať vás, len takú možnosť ste mi nedali. Takže teraz dávate dosť nelogickú otázku. Hovoríte, že vy ste tam sedeli a že je tam samý odborník. No nejak sa mi nechce vám veriť, ale to asi chápete prečo. Pýtali ste sa, že či sú úspechy vašej vlády v tom, že ste dali niektorých ľudí do väzby. Viete, zatiaľ, zatiaľ nikto nebol odsúdený, to je prvá vec dôležitá. Dôležitá vec je taktiež to, že dať niekoho do väzby nie je zásluha predsa vlády, ale to robí polícia. Či vy ste vyšetrovatelia? A tretia dôležitá vec je, pozrite sa, jak vám tí ľudia niektorí údajne páchajú samovraždu, niektorým sa možno k tej samovražde pomohlo, vyšetruje sa to. Viete, to sú obrovské problémy a ešte aj v tomto maximálne vaša vláda zlyháva a dejú sa jednoducho strašné veci. Ale povedali ste jednu dôležitú vec a ja to beriem ako verejný prísľub, lebo to bola, boli slová poslanca Národnej rady v pléne, že vy prajete ľuďom, aby mali možnosť rozhodnúť sa v referende, a že vy to budete akceptovať. To znamená, že ak ľudia v referende rozhodnú o páde tejto vlády, verím, že minimálne váš hlas budeme mať na skrátenie volebného obdobia, lebo to je ten verejný prísľub, ktorý ste teraz dali. No a pán Šefčík, ešte na vás možno stihnem zareagovať, hovorili ste, že sme perfektní rečníci, no vy nie ste perfektní ani rečníci, ani manažéri, a keď ste hovorili, že či, že je dôležité, kto je aký človek, tak ak... (Prerušenie vystúpenia časomerom.)
23. schôdza NR SR - 5.deň - B. popoludní
Dátum: 2021-02-03
Poslanec: Mazurek, Milan (-)
Druh vystúpenia: Vystúpenie s faktickou poznámkou

66. Pán Šeliga, ja som myslel, že tu spadnem zo stoličky, že tomu skrátka neverím. Tak vy poviete, že vy nevidíte nejaké zásadné dôvody pre pád tejto vlády a predčasné voľby? Vy si reálne myslíte, že po tom všetkom, čo ste na Slovensku predviedli, tu neexistujú iné dôvody ako nejaký, ako vy hovoríte, komunikačný šum alebo nejaké prešľapy Igora Matoviča? Veď celý národ vidí vašu tragickú personálnu politiku od ministerstiev až po poslednú nemocnicu, ako napr. v Poprade, kde sa vzbúrilo osadenstvo na základe toho, koho vy tam obsadzujete, ľudí bez kvalifikácie, ľudí s otrasnou minulosťou. Všetci ľudia vidia, že ste sa úplne vykašľali na predvolebné sľuby. Kde je hmotná, trestnoprávna zodpovednosť politikov, kde je to, že vy nebudete papaláši? Videli sme, čo predviedol Boris Kollár. Kde je to, že plagiátori nemajú byť vo vedúcich pozíciách štátu? Kde sú tieto sľuby, keď tu Matovič behal ohľadne pána Danka, veď my máme plagiátorov prakticky vo všetkých dôležitých ústavných funkciách. Pán Šeliga, čo tie nezákonné Mikasove vyhlášky? Veď vy ste terorizovali celý národ, povinné štátne karantény, rúška, pokuty. Koľko ľudí dostalo pokuty a potom bývalý generálny prokurátor povedal, že všetky tie vyhlášky pána Mikasa, to znamená porušenie ústavných práv miliónov ľudí na Slovensku bolo vykonané v rozpore so zákonom. A čo ste urobili potom? Prijali ste návrhy zákonov, ktoré pánovi Mikasovi dali väčšie kompetencie ako Národnej rade! Nikým nevolený úradník môže ovplyvňovať výkon mandátu poslancov Národnej rady! A potom prišiel nový generálny prokurátor a skonštatoval opäť to isté, že vaša vláda je tak neuveriteľne neschopná a nekompetentná, že ste opäť porušili zákony v prípade výnimky pána Holého, v prípade toho, že ste tu naposielali pozitívnych poslancov, ľuďom dávate 1 600-eurové pokuty za porušenie nejakých nezmyselných nariadení a tu si pozvete pozitívnych poslancov. O likvidácii ekonomiky, podnikateľov, živnostníkov, o tom všetkom bez nejakých adekvátnych náhrad, to by sme tu vedeli hovoriť celé hodiny, veď vaša vláda musí skončiť čo najrýchlejšie, ako je to možné.
23. schôdza NR SR - 5.deň - B. popoludní
Dátum: 2021-02-03
Poslanec: Mazurek, Milan (-)
Druh vystúpenia: Vystúpenie s faktickou poznámkou

10. Pán kolega Herák, ja nič proti vám nemám, ale ani vás nechcem považovať, ani urážať, že ste hlúpy alebo niečo také. Ale po tom všetkom zase tu povedať, že som hádzal nejaké kamene. Načo to robíte? Veď zo seba robíte hlupáka pred všetkými. Však tu choďte za pánom Benčíkom, aj on vám to vysvetlí. Držme sa určitej miery príčetnosti. Načo zo seba robíte hlupáka pred celým plénom? Ja viem, bolo to emotívne, čo ste tu predvádzali, chceli ste niečo povedať. Ale veď nemusíme klamať. Načo je to dobré? Druhá vec. Celý váš príspevok bol postavený na určitej osobnej predpojatosti. Nemáte nás radi, nemáte mňa radi, hovoríte, že som taký alebo onaký, prisudzujete mi rôzne zlé vlastnosti a vkladáte mi do úst rôzne slová a rôzne názory. V poriadku, ja rešpektujem. Ja taktiež nemám s vašou politickou stranou veľmi nejaké veľké názorové prieniky, ale viete, ako zákonodarca, ako poslanec Národnej rady vy nemáte hodnotiť návrh zákona alebo akýkoľvek legislatívny akt, ktorý tu máte na stole podľa toho, kto ho predkladá a aké sú podľa vás úmysly, zdôrazňujem, podľa vás úmysly toho predkladateľa, ale pozrieť sa naňho a hodnotiť ho, či je dobrý alebo či je zlý. To znamená, aký je jeho obsah. K tomu obsahu ste veľa nepovedali, akurát ste tam prečítali tie paragrafy a hľadali ste opäť nejaké úmysly, ktoré nás mali motivovať, prečo alebo začo, alebo načo to chceme jednoducho z tohto Trestného zákona vyňať. Ale to vôbec nie je dôležité, čo vy predkla..., predpokladáte, že je náš úmysel. Dôležité je to, či to, čo hovorím a čo je napísané aj v dôvodovej správe toho zákona, sú fakty, či takýto model existuje a funguje v Spojených štátoch amerických. A to je fakt. To tam existuje. Či je toto legitímna politická diskusia bez ohľadu na to, aké náležitosti alebo aké názory prisudzujete predkladateľovi. A to je tiež fakt a to vám povedal aj váš kolega Stančík, že aj on sa prikláňa na túto verziu slobody slova. A ak je toto legitímny politický názor, ak toto je legitímny program slobody slova, potom je čas podľa mňa, pán Herák, emócie dať bokom a baviť sa o zákone.
23. schôdza NR SR - 5.deň - A. dopoludnia
Dátum: 2021-02-03
Poslanec: Mazurek, Milan (-)
Druh vystúpenia: Vystúpenie s faktickou poznámkou

126. Pán Žiak, nádhera. Ja si myslím, že na to, aby sme z vás urobili úplného hlupáka, netreba urobiť nič, len zverejniť tento váš prejav na internete a nepísať k nemu nič, ľudia si urobia vlastný názor, pretože k predmetu prejednávaných zákonov ste nepovedali nič. Ani slovo. Len to, že je fašistický, nedemokratický, hlúpy, neprijateľný, nepredstaviteľný, extrémistický, hulvátsky, strašidelný, kozmicky nebezpečný a podobné iné prívlastky. Problém je a to, to, čo som povedal aj vášmu kolegovi Osuskému, ktorý na rozdiel od vás argumentoval vecne a inteligentne, že tento návrh je v podstate implementáciou hlavného princípu Ústavy Spojených štátov amerických do slovenskej legislatívy. To znamená, ak to tvrdíte, že je to fašistické, rovnaký systém, ktorý je dnes platný v legislatíve USA, ak je toto fašistické, tak ja vám ďakujem, ale treba napísať na americkú ambasádu, že s nimi končíme spoluprácu, lebo sú fašistický štát. Ak niečo, čo je platné tam, a je to základom a jedným z hlavných pilierov ich slobodného myslenia a niečím, čím sa prezentujú do celého sveta, je vlastne fašistické podľa vás a nedemokratické, tak je to nesmierne smutné. Ja som nepočul o tom, že by Ondrej Ďurica bol za niečo odsúdený, to znamená, treba si dohľadať argumenty, a čo sa týka nejakých tých ďalších urážok a rečí ohľadne toho vystúpenia, v prvom rade vás môžem uistiť, že z SaS nikto spolupracovať nechce, lebo to nemá žiaden význam. Ani vaši koaliční kolegovia (povedané so smiechom) už s vami nechcú spolupracovať, lebo, lebo to nemá význam. A ten posledný, taký ten, tá perla o tých holých hlavách (povedané so smiechom), treba si niekedy pozrieť tlačovku SaS, kde vystupuje Sulík, Gröhling a ďalší, ja neviem, kto má (povedané so smiechom) v zastúpení strany viac holých hláv ako SaS.
23. schôdza NR SR - 4.deň - A. dopoludnia
Dátum: 2021-01-29
Poslanec: Mazurek, Milan (-)
Druh vystúpenia: Vystúpenie s faktickou poznámkou

216. Ďakujem pekne, začnem zostra. Pani Remiášová, vy ste to vôbec nepochopili, ale s úctou k vášmu veku ja už na toto nebudem reagovať. Páni poslanci Lolek a Bolek, teda Pollák a Herák, čo ste povedali, to je jednoducho neuveriteľné, to, že ma obidvaja posielate do basy za môj názor. To presne deklaruje to, kto v tejto sále je skutočný fašista. Ale mne sa páčil, pán Pollák, na vás ten názor, alebo Peťo, keď ti môžem takto hovoriť, ty si mi tiež minule tykal, ty si za slobodu slova, ale nie za dezinformácie a nepravdy, a toto je presne to, o čom som hovoril. Žiaden štát nemôže ľuďom určovať, čo je a čo nie je pravda. A to je fašistický názor, lebo, pretože fašisti, komunisti, totalitné režimy, tí diktovali, čo je a čo nie je pravda. A opak toho je to, čo som tu hovoril ja. Aby sme si to vysvetlili. Pán poslanec Herák, vy hovoríte, že za hlúpy názor nikto na Slovensku nejde do väzenia. A čo je popieranie holokaustu? To je úplne hlúpy názor, ale ľudia za to chodia do väzenia, čiže zase ste mali nepravdu. A toto je presne to, o čom som hovoril. To, že nejaký hlupák povie, že niečo v histórii sa nedialo, no dobre, povie to, je to hlúpe, môžete naňho ukázať prstom, ale on nikoho neposiela do nejakého tábora, len povedal hlúposť a toto je presne to, o čom som hovoril a nikoho nehanobil. Pán poslanec Lehotský, vy hovoríte, že žiadne slovenské bratstvo neexistuje. Ja chápem, že vy to vôbec nechápete, je to úplne, úplne v inej dimenzii myslenia, čo, my dvaja. Ale hovoríte o tom, že USA nemá historickú skúsenosť s totalitou. USA, kde bolo otroctvo, USA, kde pochodoval Ku-klux-klan v miliónových pochodoch po uliciach, USA nemali skúsenosť s totalitou? Veď keď poviete nejaký, veď keď poviete nejaký argument, tak aspoň trošku racionálny, pán Lehotský! Čiže áno, nemá skúsenosť s fašizmom a komunizmom, no dobre, má skúsenosť s ešte horšou totalitou, no malo otroctvo, Indiánov a ďalšie veci, ale veď to nie je predsa argument. (Výkriky z pléna.) Šeliga, Juraj, podpredseda NR SR Poprosím vás, poprosím vás.... Mazurek, Milan, poslanec NR SR Poprosím vás, vrátenie... (Ruch v sále.) Šeliga, Juraj, podpredseda NR SR Páni (reakcie z pléna), poprosím vás, páni, o pokoj. 30 sekúnd naspäť pánovi Mazurekovi. Mazurek, Milan, poslanec NR SR Pán Pročko nepovažuje otroctvo za totalitu, ale dobre, v poriadku. No a hovoríte o tom, že v Európe máme skúsenosti s týmito totalitnými režimami, lenže viete, v čom je rozdiel? Aj v USA boli tie fašistické, komunistické hnutia, ale nikdy nezískali moc, zatiaľ čo v Európe tú moc získali. A v Európe a v Amerike bol ten rozdiel, že v USA ich nechali voľne pôsobiť a ukázať sa a v Európe ich posielali do väzenia a trestali ich všetky tie štáty a tu vyhrali. Čiže Amerika si s nimi poradila vďaka slobode slova a Európa prehrala kvôli tomu, že slobodu slova nemala. To je môj názor, môžete to rešpektovať. A, pán Osuský, ja... (Prerušenie vystúpenia časomerom. Reakcie z pléna.)
23. schôdza NR SR - 4.deň - A. dopoludnia
Dátum: 2021-01-29
Poslanec: Mazurek, Milan (-)
Druh vystúpenia: Vystúpenie s faktickou poznámkou

169. Páni poslanci Žiak a Benčík, mňa v prvom rade udivuje ten nechutný cynizmus. My sa tu bavíme, toto je presne ten dôkaz, keď sa tu rehotá tento pán Žiak, my sa tu bavíme o tom, aká je nelichotivá situácia na Slovensku, ako ľudia prichádzajú o prácu, ako sa zvyšuje nezamestnanosť, ako zadlžujete naše deti, ako ľudia nemajú z čoho žiť, a bavíme sa tu o znižovaní platov poslancov a tento pán Žiak sa tu rehotá ako malé dieťa na pieskovisku a má z toho proste zábavu, srandu, pretože na jeho 4 500-eurový príjem nikto nesiaha. Toto je pravda, nikto mu nebude uberať peniaze, takže on sa môže rehotať celému Slovensku do očí. Ale prosím vás, aspoň trochu úcty k tým ľuďom, pán Žiak. To isté pre pána Benčíka. Prvá vec, hovoríte o tom, že ja nerozumiem tomu zákonu, že platy poslancov klesnú. Ale tu bolo navrhnuté, ja to podporujem, aby klesli ešte viac a klesli natrvalo, a to je ten zásadný rozdiel. Nieže na rok v určitom momente klesnú a potom sa znovu zvýšia. O tom je ten rozdiel. To znamená, nehovorte mi niečo, čomu, že niečomu nerozumiem, keď vy ste nepochopili alebo len smiešne zavádzate. Hovoríte, že priemerná mzda nie je uletený údaj, že to nie je fiktívny údaj. Choďte to povedať do Stropkova alebo do Sobraniec ľuďom, že priemerná mzda je úplne presný a správny údaj, a nájdite, koľko z desiatich ľudí tam zarába priemernú mzdu, a potom mi hovorte, či z pohľadu bežného človeka nie je táto mzda fiktívny údaj. A zároveň, keď mi chcete hovoriť niečo o vzdaní sa mandátu a niečo podobné, tak ja vám poviem úplne na rovinu, seriózne a viac sa k tejto téme vyjadrovať nebudem, že ja mám svedomie čisté. Keby som ho čisté nemal, tak sa mandátu vzdám. A ja som nikoho nezradil, v tom je ten rozdiel. Ďakujem pekne.
23. schôdza NR SR - 3.deň - B. popoludní
Dátum: 2021-01-28
Poslanec: Mazurek, Milan (-)
Druh vystúpenia: Vystúpenie s faktickou poznámkou

75. Edo, rovnako sa pripájam k tomu, čo si hovoril, a tiež budem hlasovať za tento návrh zákona, predovšetkým z toho hľadiska, o ktorom ste už hovorili. A taktiež ako všetci s nejakým národným, konzervatívnym, kresťanským presvedčením so zdesením vnímam určité udalosti, ktoré sa dejú v západnej Európe a v Spojených štátov amerických a celkovo v tom západnom svete, kedy rôzne osoby, nazvime to takto, chodia už aj do materských škôlok, základných škôl a hovoria tam deťom veci, s ktorými sa ja skrátka neviem stotožniť. Veci o ideológiách o zmenách pohlavia, sexuálna výchova a ďalšie veci, ktoré sa v západných štátoch stávajú v podstate štandardom, a ja si myslím, že by deti mali mať právo byť uchránené od týchto mnohokrát perverzností, ak s tým rodič skrátka nesúhlasí. Jednoducho ak je to moje hlboké kresťanské presvedčenie, tak predsa mám právo nesúhlasiť s tým, aby môjmu dieťaťu niekto v škole alebo v škôlke vysvetľoval, že on sa nerodí ani ako chlapec, ani ako dievča, že si to pohlavie môže zvoliť. Keby to bol len nejaký hororový alebo nejaký komediálny film, tak by sme sa zasmiali alebo vydesili, lenže, bohužiaľ, je to v západných štátoch realita. A presne z tohto hľadiska to vnímam ako otec malého dieťaťa, že keby sa to aj na Slovensku malo uberať týmto smerom a nepodarilo by sa nám politickým zápasom zastaviť tieto ideológie, ktoré sú presadzované z rôznych smerov, rôznych strán a mimovládnych organizácií, a dopadlo by to takto, že by v školách naozaj týmto deťom bola táto ideológia sexuálna výchova a ďalšie rôzne veci, s ktorými sa neviem stotožniť pretláčaná spôsobom, ktorý vidíme na Západe, chcem mať právo vyučovať to dieťa doma a uchrániť ho od týchto vecí, ktoré podľa môjho názoru veľmi, naozaj veľmi negatívne vplývajú na výchovu detí v západnej Európe.
23. schôdza NR SR - 2.deň - B. popoludní
Dátum: 2021-01-27
Poslanec: Mazurek, Milan (-)
Druh vystúpenia: Vystúpenie s faktickou poznámkou

169. Pán poslanec Kazda, úplne seriózne, chytím sa toho, s čím ste skončili, a teda že treba rozlišovať, čo je fakt, čo nie je fakt a ako pomocou nejakých krivých faktov vytvoríme určitý krivý obraz a nejakú krivú verziu reality, ale ja mám taký pocit, ale úplne seriózne, že toto ste tu urobili práve teraz. Nie preto, že by to, čo ste hovorili, nemalo niečo spoločné s pravdou, ale preto, že vy ste vytvorili obraz akéhosi sveta, kde Ruská federácia intenzívne pracuje pomocou rôznych hybridných nástrojov na tom, aby rozkladala európsky priestor, transatlantické jednoty a všetky tie ostatné frázy, ktoré počúvame neustále od vás a na druhej strane tu už neexistuje nič, žiadna iná verzia propagandy, žiadna iná verzia mocenských záujmov, žiadna iná verzia skupín a osôb, štátov, ktoré by mali záujem práve opačný o tej Ruskej federácii. A toto je presne ten problém, pretože vy nevnímate veci neutrálne, vy ste futbalový fanúšik. Futbalový fanúšik, ktorý má tam tú americkú vlajku, to je náš spojenec, to je ten komu fandíme, to je ten za koho povraz ťaháme. Nehádam sa s vami, rešpektujem to, vy ste to takto deklarovali. Lenže potom je úplne, úplne nesprávne a hlavne neférové hovoriť o nejakej propagande a hrozbách a citovať tu mimovládne organizácie, buď priamo financované, alebo spolupracujúce, či už s americkou ambasádou, alebo dokonca s vládou Spojených štátov amerických, ktoré vytvárajú akési štúdie o hybridných hrozbách pochádzajúcich z Ruskej federácie. Je to úplne to isté, ako keby som vám tu ja prišiel teraz citovať z nejakého materiálu, možno z toho Sputnika alebo z nejakej mimovládnej organizácie financovanej priamo z Ruskej dumy a hovoril o americkom vplyve. Toto nie je objektívne a toto nie sú fakty. Toto je rovnaká demagógia, akú kritizujete.